
REPUBLIKA HRVATSKA
ZADARSKA ŽUPANIJA
OPĆINA GRAČAC
OPĆINSKO VIJEĆE
KLASA: 024-04/26-01/7
URBROJ: 2198-31-02-26-2
U Gračacu, 10. kolovoza 2026. godine

ZAPISNIK

9. sjednice Općinskog vijeća Općine Gračac održane 10. kolovoza 2026. godine s početkom u 18,00 sati u općinskoj vijećnici, Park sv. Jurja 1 u Gračacu. Sjednicu vodi predsjednica Općinskog vijeća, Dajana Šušnja Jasenko koja pozdravlja nazočne te poziva na prozivanje radi utvrđivanja kvoruma.

NAZOČNI: Dajana Šušnja Jasenko, Robert Juko, Antonio Filipin, Ivan Češljić (naknadno nenazočan od 19,17 po završetku 1. točke), Rajko Obradović, Nina Marković, Radmila Zec, Pero Grmača, Rade Dubajić, Milorad Stanisavljević, Tatjana Munižaba, Damir Vojvodić. 

NENAZOČNI: Ivana Krpan, Katarina Šulentić Kalašević, Ankica Rosandić, Vladimir Javorović.  

Utvrđuje se da je sjednici nazočno 12 od 16 vijećnika, stoga postoji kvorum za održavanje sjednice i donošenje odluka.

OSTALI NAZOČNI: Općinski načelnik Goran Đekić; zamjenik načelnika iz reda pripadnika srpske nacionalne manjine Nebojša Rađenović; pročelnica Jedinstvenog upravnog odjela Općine Gračac Sandra Kukić te službenice Anka Šulentić, Vinka Grubešić i Bojana Fumić. 
 
Aktualni sat započinje u  18,02:

Ivan Češljić- zahvala načelniku za podržavanje obilježavanja Oluje, ali zašto nisi došao, rekao si da si načelnik svih građana? Do kad ćemo pričati o smeću i zastavama, smećem je opet zatrpan i Srb i Gračac. Načelnik: što se tiče državnih praznika moj stav je da treba podržati i poštovati sve što je izglasano na Saboru i nema razloga da bude drugačije; što se tiče Oluje, svima sam rekao da pri organizaciji ne smije ništa faliti, kao ni za djecu. S  udrugama branitelja smo sve smo se dogovorili bio je i Robert, razgovarao sam predsjednikom udruge koji mi je rekao da su zadovoljni, da je sve bilo u redu. Ravnateljica Razvojne agencije je sav teret podnijela, mislim da se još trebaju uključiti udruge i branitelji. Sve prošlo u najboljem redu uz mali incident koji je riješen.  
Što se tiče mog dolaska, volio bih da moja stranka zauzme jedan stav o praznicima i da svi mi načelnici zajednički i jednako nastupamo, ja bih inače možda došao igrati nogomet. Što se tiče smeća, ja nisam vidio. Pero Grmača- kod stadiona. Tatjana Munižaba:  i Srb. Ivan Češljić: Srb je još gori, najgore je kad je puno ljudi, to je ono što sam rekao o paušalima, nitko  ne plaća, sad vidite koliko odvoza ima Čistoća. Radmila Zec- tko ima priključak struje treba mu poslati paušal. Damir Vojvodić- područje Srba ima puno dnevnih migracija, dolaze i iz Bihaća, svaki treći iznese smeće. Treba naći neki način, a ne po glavi stanovnika; tu Općina mora naći neki model finaniranja. Predsjednica- i na prošloj sjednici sam rekla za zelene otoke i kao što je Rajko spomenuo kod stare benzinske. I onaj tko kod svoje kuće stavi kraj kante vreću to plati, a ljudi dovoze iz svojih kuća i pune kontejnere; to je sramota svakog čovjeka pojedinačno. Ili staviti kamere ili ih maknuti, bili su maknuti. Načelnik- je li rješenje maknuti kontejnere? Ivan Češljić- staviti još 10  kontejnera. Robert Juko- čemu služe kod stadiona, za koje smeće? Oni su za staklo, papir, plastiku. Imamo zelene otoke, reciklažno dvorište, a zbog nekog debila koji istrese treba Općina plaćati. Ivan Češljić- zašto odmorišta uz cestu do Srba nemaju kontejnere? Anka Šulentić- stavili su ih cestari pa povukli. Rade Dubajić- cijela Hrvatska zatrpana je smećem, svi državu vole kad se treba naslikavati, smeće je i  na drugim odmorištima, ovo je prekrasna zemlja koja to ne zaslužuje. Robert Juko- iz Naselja 2 čovjek odnese dvije vrećice smeća kod Ljube koja ga vidi i prijavi, on dobije kaznu. Rade Dubajić- kod Vrela Une ima ga još od kad je radilo po jarugama, Krčko Brdo puno je smeća. Poljaci u parku napravili su krš. Damir Vojvodić- poslije višeboja je sve počišćeno. Predsjednica- glede proslave Oluje organizaciju bih pohvalila, samo bih se referirala na Vaše nepojavljivanje i nedolazak, jesu li to privatni razlozi, ako niste htjeli ili mogli biti tamo trebali ste mene kao predsjednicu Vijeća nazvati i pitati da zastupam tamo Općinu Gračac ili neki drugi vijećnik, nego smo ja, Robert, Ivan, Pero i Ankica došli svojom voljom, mogli smo se predstaviti kao članovi stranaka ili Hrvati. Vi kao načelnik u RH ako ne možete biti prisutni, trebali smo zajednički na ljepši način. Načelnik: ovdje su moje kolegice, dao sam zadatak na kolegiju da se s tobom kontaktira i dobio informaciju da ćeš biti tu i polagati vijence. Predsjednica- ako može se slati pozive za ono u Srbu krajem mjeseca moglo se i ovo. Načelnik- dobio sam informaciju da ćeš biti. Ja želim da stranka zauzme stav, razumijem i vašu stranu, ali razumijte i  našu. Ima dio naše strane gdje trebate imati razumijevanja. Rade Dubajić- SDSS je zauzeo stav, bio je Milošević u Kninu, bilo bi dobro da se oni izjasne jasno oko bilo čega. Robert Juko- jeste načelnik SDSS-a ili svih građana? Rajko je predsjednik SDSS-a i to mogu razumjeti. Načelnik- ja bih volio da svi to zajedno. Rade Dubajić– Oluja bi se kao legitiman praznik trebala slaviti kao kraj rata, tko god je htio mogao se vratiti, ako netko Oluju koristi da omalovažava nekoga ili smatra da je neka osobna provokacija ne bi trebalo biti tako, ni to što se zloupotrebljava od strane desnice, i jedne ili druge. Ja ne znam tko se od Srba obespravljuje. Po meni nositi i ustaška i četnička obilježja je omalovažavanje Domovinskog rata, dok god se to kroz medije povlači uvijek će biti. Proslava Oluje obilježava kraj rata i ne bi trebala biti problem. Tatjana Munižaba- vijence bi trebalo položiti svim žrtvama. Rade Dubajić- zašto imati problem što netko slavi kraj rata, i s jedne i druge strane. Ne znam što stranka čeka 31 godinu da zauzme stav. Načelnik- i Dajana i Češljić rekli su da je Oluja bila na razini kako treba biti i volio bih da je bila takva i u Kninu. Zamisli Rade tebe i mene u Kninu gdje Skejo pjeva ustaške pjesme, kako bi ti i ja? Gračac nema takvih problema, bilo je nekih pjesama, ali ovo je bilo javno na taj dan, zamisli da navijačke skupine marširaju kroz grad i pjevaju, to nije u redu. Da li sam ja možda trebao biti kao načelnik i ovdje i u Kninu? Ja sam došao 1997. godine, nije tada bilo ni slično tome, to je sada sve gore i gore. Juko, volio bih tvoje mišljenje. Robert Juko: nemam pojma, nisam pratio to, bio sam na putu. Rade Dubajić- oni koji nose takva obilježja, to su marginalne skupine, ja nisamo pričao o njima. Načelnik- ja sam sretan što je Gračac takav kakav je i prihvaćam kritike. Rade Dubajić- mi se cijelu godinu družimo i idemo na kupanje, a onda dođe Oluja i dozvolimo da krajnja desnica napravi nešto kao ratno stanje, to su luđaci drogirani iz navijačkih skupina koji naprave  problem, to treba biti svečan, a ne ratno- huškački dan. Ima tu i upliv Srbije kada predsjednik Srbije ima izjave koju desnica jedva dočeka i eto zabave za njih sve, a stradaju Kninjani i Gračani, tko od Kninjana je napravio problem? Ima i u Banjaluci i Beogradu marširanja kretena koji viču: ubij zapali.. isti mentalni sklop, to su braća rođena.
Predsjednica: ova aktualna tema koja potresa cijelu Hrvatsku, svi znamo i svjesni smo slučaja na granici naše Općine kod mlina, jutros su navodno Troskot i ekipa bili tamo, apelirala bih da li se može kontaktirati ili načelnika Lovinca ili nekoga tražiti dubinsku analizu vode da vidimo gdje se nalazimo, jer je to navodno isti otpad. Načelnik- razgovarao sam načelnikom Lovinca više puta, navodno će to zajedno s ovim u Gospiću sanirati. Predsjednica- zajednički ljudi da se dignu, treba apelirati. Rade Dubijić- taj problem nije vidljiv kao što nije bio vidljiv i onaj na Uni bez našeg angažmana i dok nije otišlo dalje. Načelnik- otići ćemo kod načelnika Lovinca. Bojana Fumić- možda treba načelnik kontaktirati i direktora Vodovoda Zadar za analize.
Aktualni sat zaključen je u 18, 32.


Predsjednica predlaže 

DNEVNI RED:
1. Prijedlog Odluke o izmjenama i dopunama Odluke o izvršavanju Proračuna Općine Gračac za 2026. godinu
2. Prijedlog Odluke o davanju suglasnosti za kratkoročno zaduživanje
3. Prijedlog Odluke o donošenju procjene rizika od velikih nesreća za Općinu Gračac

kao u pozivu na sjednicu. Prijedloga za izmjene i dopune nema, vijećnici glasuju te s 12 glasova ZA, 0 PROTIV, 0 UZDRŽANIH (od ukupno 12 nazočnih vijećnika)- jednoglasno ga usvajaju te usvojen glasi:

DNEVNI RED:
1. Prijedlog Odluke o izmjenama i dopunama Odluke o izvršavanju Proračuna Općine Gračac za 2026. godinu
2. Prijedlog Odluke o davanju suglasnosti za kratkoročno zaduživanje
3. Prijedlog Odluke o donošenju procjene rizika od velikih nesreća za Općinu Gračac


Na poziv predsjednice da se izjasne o eventualnim primjedbama na zapisnik s prethodne, 8. sjednice Općinskog vijeća nitko od vijećnika nije imao primjedbi te se isti smatra usvojenim. 



Ad 1. Prijedlog Odluke o izmjenama i dopunama Odluke o izvršavanju Proračuna Općine Gračac za 2026. godinu. Vinka Grubešić- predloženom se izmjenom omogućava kratkoročno zaduživanje. Bojana Fumić- ova odluka odnosi se na 2026. godinu općenito, a ona pod sljedećom točkom je suglasnost na konkretnu ponudu. Načelnik kao predlagatelj objašnjava prijedloge i u odnosu na točku 1. i točku 2.- radi se o dozvoljenom minusu koji mi možda nećemo koristiti niti plaćati kamate, ako da onda trebamo imati na računu na taj dan sredstva da ih banka može povući. Kroz neke grupice se protežu priče da neki ne dobivaju plaće. Sve plaće su redovite i bit će redovite, ovdje se radi o završetku dva projekta još od Juke; desilo se da je imao projekt za zgradu pogrešan troškovnik, od 600 kvadrata zgrade došlo na 1200 nitko nije vidio što bi dijete vidjelo, znate što znači duplo. Zna i  Robert, imali nezgodnog izvođača s kojim imamo problem. S druge strane, imamo puteve 450 do 500 tisuća eura, neću dozvoliti da zaposlenici Vrtića, Čistoće ne dobiju plaće, od 400 i nešto tisuća eura fali još nekih 60 tisuća, ako to ne platimo vratit ćemo svih 400. I ovo za zgradu oko 120 tisuća eura,  a da ne moramo sve vratiti. Dva projekta smo prošli, čekamo treći. 130 tisuća eura su sredstva da nam stoje na raspolaganju ako zatrebaju. Ako se proda koji stan ili dobijemo prihode od vjetroelektrana nećemo trebati.  Ne trebamo ići u rizik zato što sam ja načelnik, očekujemo od prodaje stanova 500 tisuća eura. Razmišljajte kao odgovorni ljudi, nemojte dozvoliti da vratimo te novce i da ne dam ljudima plaću, morao sam vam to reći na ovakav način. Ovo izglasajte jednoglasno danas. I ovo što je Robert ušao s tih 400 tisuća eura svaka mu čast, ljudi se voze sada, kao i ova zgrada. Trenutno nemamo novaca, ja vas molim, ovo nije 130 tisuća eura da ću ja svaki mjesec vraćati 10, nego da stoji ako zatreba, nemojte to dozvoliti, volio bih da svakoga od vas čujem, ovo je ozbiljna stvar. Robert Juko: taj troškovnik napravljen je prije mene, mi smo revidirali cijene prije aplikacije na natječaj, ako plaćam nadzornog inženjera on to mora pratiti, kako je promaklo Svjetlani i svima, ne znam, izvođač je još stavio čupanje klupica i odvoz otpada, lik je svašta nabrojao. Radio je tribine i vrtić, ja sam ga molio da se više na javlja ovdje, ali zakonski ide nabava. Što se tiče tih cesta, ima tu sudionika, Rajko i Nebojša su sa mnom mjerili. Trebalo se sufinancirati s 50-60 tisuća. Da se vratim na 2014. ili 2016. ili samo 5 godina unatrag kad sam kao volonter preuzeo, bila je zabrana okupljanja, samo po 5 ljudi, par projekata, TIC, ceste, slaba poduzetnička aktivnost, most Kusac, Poučni put projekt, zatim su uslijedile poplave, a projekti su i dalje išli. 1.200,000 kuna smo stavili na prvom proračunu i aplicirali gdje god smo uspjeli, bilo je tada političko pitanje oko suradnje. Napravljene su tribine, noćna mora; krov je napravljen, nikada plaća nije bila upitna. Najgori je bio prijelaz na euro povećanje rashoda od 2023. vatrogasnoj s 270 na 500, projekt revitalizacija je zato kasnio, zaustavio sam sve da bi Općina bila funkcionalna, ja tebe neću kriviti, ali prije proračuna upozoravali smo, za nasipanje cesta diglo se puno. Načelnik- nismo mi uvećali, to je taj projekt. Robert Juko- gdje je utrošeno? Načelnik- plaćeno je, ali još nedostaje. Možda uopće neću koristiti sredstva, pitat ću župana za zgradu. Robert Juko- vidim i u Čistoći da se prodaju stvari, nabavili smo korpu, električara, opremali se. Čistoći je dovoljno tri uhljeba i Čistoća pada, mi si taj luksuz ne možemo dozvoliti. Ovdje fali u timu još najmanje 4 s VSS, ali ne može se to priuštiti. Načelnik- znaš moje muke i probleme kao i ja tvoje, imat ćemo novce, imam informaciju da se radi nova uredba za vjetroelektrane, bit će sredstava, spreman sam radnicima dati plaće, a to ne platiti, nemojte tako razmišljati, ja vas molim da to podržite da ne izgubimo preko milijun eura. Još dva-tri mjeseca imamo problem, a onda će biti novca. Robert Juko- nisi trebao dovesti do ovoga. Načelnik- nemaš gdje uzeti, pogledaj po stavkama. Predsjednica- a ako još ne postoji rizik? Načelnik- do 30. 8. rok za ceste, kasnije zgrada 30. 9. Predsjednica- zašto su stali radovi na zgradi, da li zato što je čovjek pao?  Načelnik- nije do toga, nego zbog radova i onoga što je fakturirao. Ivan Češljić- može li Čistoća  posuditi Općini? Načelnik- ona živi od mjeseca do mjeseca. Ivan Češljić– do kad tako, mene sramota, mi ništa ne radimo, samo pričamo o smeću i zastavama, ne radimo ništa za ovu općinu? Načelnik- ceste, rasvjeta, sve je to posao, a očekujemo 1.500,000 eura veće prihode za ovu Općinu. Predsjednica na zahtjev vijećnika određuje petominutnu stanku od 19, 01. Nakon stanke i zaključenja rasprave pristupa se glasovanju. Vijećnici glasuju s 8 ZA, 3 PROTIV, 1 UZDRŽAN (od ukupno 12 nazočnih vijećnika)- većinom glasova donose
Odluku o izmjenama i dopunama
Odluke o izvršavanju Proračuna Općine Gračac za 2026. godinu

	koja se prilaže i sastavni je dio ovog zapisnika.
Ivan Češljić odlazi u 19, 17 te je nakon toga sjednici nazočno 11 vijećnika.  
Ad 2. Prijedlog Odluke o davanju suglasnosti za kratkoročno zaduživanje
Načelnik kao predlagatelj nema dodatnih objašnjenja u odnosu na već izneseno. Prijava za raspravu nema. Vijećnici glasuju sa 7 ZA, 3 PROTIV, 1 UZDRŽAN (od ukupno 11 nazočnih vijećnika)- većinom glasova donose
Odluku o davanju suglasnosti za kratkoročno zaduživanje

	koja se prilaže i sastavni je dio ovog zapisnika.
Ad 3. Prijedlog Odluke o donošenju procjene rizika od velikih nesreća za Općinu Gračac
Anka Šulentić: cijeli dokument je objavljen na stranici, obveza donošenja propisana je Zakonom o sustavu civilne zaštite najmanje jednom u tri godine, uz radnu skupinu zbog složenosti sudjelovala je i ovlaštena tvrtka Alfa atest kao konzultant. Obrađeni su rizici potres, požar otvorenog tipa, ekstremne temperature, epidemije, pandemije, poplava, snijeg i led, suša, jak vjetar. Prijava za raspravu nema. Vijećnici glasuju sa 11 ZA, 0 PROTIV, 0 UZDRŽANIH (od ukupno 11 nazočnih vijećnika)- jednoglasno donose
Odluku o donošenju procjene rizika od velikih nesreća za Općinu Gračac

	koja se prilaže i sastavni je dio ovog zapisnika.

Sjednica se zaključuje u 19, 22 sati.

ZAPISNIČAR                                                                 PREDSJEDNICA 
Bojana Fumić                                                               Dajana Šušnja Jasenko

